Teollisuusliiton hallitus on hyväksynyt neuvottelutuloksen. Tulos: 3,3 prosentin palkankorotukset, kiky-tunnit historiaan.

Katso videolta tunnelmia Teollisuusliiton tiedotustilaisuudesta.

Työntekijöitä edustavan Teollisuusliiton hallitus kokoontui lauantaina kello 12.30 alkaen. Tiedotustilaisuus alkoi noin kello 15.40. Teollisuusliiton puheenjohtaja Riku Aalto kertoi heti kärkeen, että Teollisuusliiton hallitus hyväksyi neuvottelutuloksen äänin 22–5.

Teollisuusliiton tiedotteessa kerrotaan, että noin sataatuhatta työntekijää koskeva sopimus korottaa alan palkkoja kahden vuoden aikana yhteensä 3,3 prosentilla.

Aalto pitää sopimuksen tärkeimpänä saavutuksena ylimääräisten työtuntien poistumista.

– Asetimme tavoitteeksi kiky-talkootunneista irti pääsemisen. Ne on koettu jäsentemme keskuudessa hyvin vaikeaksi asiaksi, joten on hyvä, että tunneista päästiin nyt eroon, Aalto sanoo tiedotteessa.

Iltalehti seurasi tiedotustilaisuutta livenä:

Teknologiateollisuuden pitkään jumissa olleisiin sopimusneuvotteluihin saatiin perjantaina positiivista vaihtelua, kun Teollisuusliitto ja Teknologiateollisuus ilmoittivat päässeensä asiassa sopuun.

Lauantaina kokoontuu myös työnantajia edustavan Teknologiateollisuuden oma hallinto. Etelärannasta kommentoidaan asiaa vasta sen jälkeen, kun Teollisuusliitto on saanut oman kokouksensa pidettyä.

Teollisuusliiton ja Teknologiateollisuuden työehtosopimus päättyi lokakuun lopussa. Uutta sopimusta on yritetty saada aikaan elokuusta lähtien.

Teollisuusliiton puheenjohtaja Riku Aalto (vas.) ja Teknologiateollisuuden työmarkkinajohtaja Minna Helle (oik.) eivät päässeet sopuun vielä valtakunnansovittelija Vuokko Piekkalan (kesk.) toimistolla. OUTI JÄRVINEN

Kiistaa palkankorotuksista

Neuvotteluja on käyty pidemmän kaavan kautta. Osapuolet hylkäsivät ennen joulua valtakunnansovittelija Vuokko Piekkalan jättämän toisen sovintoesityksen.

Kiistan ytimessä on ollut se, kuinka paljon palkkoja korotetaan seuraavan kahden vuoden aikana.

Valtakunnansovittelijan esitys olisi tuonut sovittelussa oleville aloille kahden vuoden aikana yhteensä 2,4 prosentin korotukset. Se oli Teollisuusliiton mielestä liian vähän – ja Teknologiateollisuuden mielestä liian paljon.

Teollisuusliitto hylkäsi joulukuun alussa valtakunnansovittelijan ensimmäisen sovintoesityksen, jossa palkankorotus olisi ollut kahden vuoden aikana yhteensä 1,6 prosenttia.

– Sovittelijan esitys ei valitettavasti vastaa laisinkaan sitä tasoa, jota olemme näissä neuvotteluissa hakeneet, Aalto kommentoi tuolloin.

Teollisuusliiton ja Teknologiateollisuuden sopimusta pidetään työmarkkinakierroksen päänavaajana, ja sen odotetaan näyttävän suuntaa myös muiden alojen työehtosopimuksille.